
Pripomienka -  obyčajná - k § 30 - Finančná zábezpeka  - ods. 3, 4 b) a 5 b).

Upozorňujeme predkladateľa zákona, že z pohľadu komerčných poisťovní sa výška finančnej zábezpeky stanovená návrhom zákona v § 30, ods. 3 javí ako vysoká.

Pre potreby zabezpečenia povinností vyplývajúcich z § 30 poistením (odsek 4 b, odsek 5 b), predstavuje výška finančnej zábezpeky pre zmluvné strany minimálnu poistnú sumu, z ktorej sa následne vypočítava poistné. Táto je v súčasnom návrhu zákona nastavená ako neúmerne vysoká a poisťovne ju považujú za ťažko poistiteľnú. Pri produktoch poistenia garancií/finančnej zábezpeky poisťovne vyžadujú vykonanie finančného underwritingu klienta a nedostatočná solventnosť klienta môže byť prekážkou v získaní poistenia.
Na druhej strane, poisťovňa, ktorá by ponúkala produkt spĺňajúci požiadavky návrhu zákona, pravdepodobne bude mať problém nájsť na krytie takto vysokého rizika zaistenie, čo v konečnom dôsledku môže znamenať, že poisťovne pôsobiace na slovenskom poistnom trhu nebudú produkt poistenia finančnej zábezpeky na zabezpečenie náhradného plnenia povinností výrobcu vybraného výrobku alebo organizácie zodpovednosti výrobcov poskytovať. 

